ธกส.เริ่มให้สินเชื่อช่วยชาวนา
ธ.ก.ส. ดีเดย์จ่ายสินเชื่อชะลอขายข้าวแล้ว ส่งเงินกว่า 7.7 หมื่นล้าน ถึงมือชาวนา 4 ล้านครัวเรือน
29 ต.ค. 2565

ธ.ก.ส. ดีเดย์จ่ายสินเชื่อชะลอขายข้าวแล้ว ส่งเงินกว่า 7.7 หมื่นล้าน ถึงมือชาวนา 4 ล้านครัวเรือน
นายอภิรมย์ สุขประเสริฐ รองผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ธ.ก.ส.ได้จ่ายเงินให้แก่เกษตรกรผู้ปลูกข้าวที่เข้าร่วมโครงการสินเชื่อชะลอการขายข้าวเปลือกนาปี ปีการผลิต 2559/2560 ให้แก่ชาวนาที่เข้าร่วมโครงการ เริ่มในวันที่ 25 พ.ย. 2559 ล่าสุดจนถึงวันที่ 30 พ.ย. 2559 ธ.ก.ส.ได้ทยอยจ่ายสินเชื่อให้ชาวนาที่เข้าร่วมโครงการในพื้นที่ต่างๆ ทั่วประเทศแล้ว 30 ราย ปริมาณข้าวเปลือก 118 ตัน วงเงิน 1.12 ล้านบาท และได้โอนเงินเงินช่วยค่าเก็บเกี่ยวไปแล้ว 8.7 หมื่นราย วงเงินรวม 1,044 ล้านบาท 
ทั้งนี้ ได้เริ่มจ่ายเงินที่ จ.สกลนคร เป็นจังหวัดแรก มีชาวนาได้รับเงินแล้ว 19 ราย ปริมาณข้าวเปลือก 63.9 ตัน คิดเป็นวงเงินสินเชื่อ 6.39 แสนบาท และเงินช่วยค่าเก็บเกี่ยวตันละ 2,000 บาท (ไร่ละ 800 บาท ไม่เกิน 15 ไร่) วงเงินไม่เกินรายละ 1.2 หมื่นบาท มีชาวนาได้รับโอนเงินไปแล้ว 2,111 ราย วงเงิน 25.33 ล้านบาท เป็นต้น
สำหรับโครงการสินเชื่อชะลอการขายข้าวเปลือก ธ.ก.ส.ได้เตรียมวงเงินสินเชื่อไว้ 3.65 หมื่นล้านบาท และยังมีวงเงินช่วยค่าเก็บเกี่ยว 4.1 หมื่นล้านบาท รวม 7.76 หมื่นล้านบาท
นอกจากนี้ ธ.ก.ส.ได้พยายามหาช่องทางการตลาดใหม่ๆ ในการขายข้าวแบรนด์เอไรซ์ (A-Rice) ซึ่งเป็นข้าวที่ผลิตโดยกลุ่มสหกรณ์การตลาดลูกค้า ธ.ก.ส. คาดว่าจะเลือกข้าวที่เป็นเกรดพรีเมียม ไม่มีการอบรมควันเพื่อฆ่ามอดขึ้นไปวางขายบนเว็บไซต์ชื่อดัง “อาลีบาบา” ในช่วงเดือน ก.พ. 2560
“กำลังอยู่ระหว่างการดำเนินการคาดว่า ก.พ. 2560 น่าจะเริ่มวางขาย A-Rice บนเว็บอาลีบาบาได้ ซึ่งจะเป็นสินค้าข้าวหอมมะลิตัวแรกที่วางจำหน่ายบนเว็บไซต์ชื่อดัง คาดว่าเมื่อวางขาย น่าจะได้ราคาที่สูงกว่าราคาตลาด” นายอภิรมย์ กล่าว